 Babosi László

 *Előszó*

 **Babosi László: „A látható időben”**

 **Beszélgetések Ratkó Józsefről**

A *Költő a diktatúrában* – *Ratkó József pályaképe* (2019) című mono-gráfiámban részletesen bemutattam Ratkó József életrajzát, irodalmi és közéleti tevékenységét. Ehhez az elmúlt két évtizedben több mint húsz személlyel készítettem hosszabb *oral history* jellegű beszélgetést a költőről. Célom az volt, hogy feltérképezzem Ratkó életének és munkásságának kevésbé dokumentált részeit, így jobban megismerhettem az általa megélt időt és eseményeket, széleskörű kapcsolatrendszerét, személyiségét, gondol-kodásának, cselekedeteinek mozgatórugóit. Az interjúkból tizenhárom rövidítve vagy teljes egészében megjelent különböző nyomtatott és online folyóiratokban. A most közölt beszélgetések ezen írások javított, adataiban pontosított, fényképekkel és egyéb dokumentumokkal bővített változatai. Az interjúalanyok szoros baráti, „tanítványi” vagy munkakapcsolatban álltak Ratkó Józseffel. „*A látható időben*” című kötetben részletesen olvashatunk – olykor különböző látószögekből is – az 1972-ben indult olvasótábori mozgalomról, a *Hangsúly* című hangos nyíregyházi rádiós folyóirat (1983–1987) szerkesztéséről, működtetéséről, a Magyar Rádió Nyíregyházi Stúdiója és Ratkó kapcsolatáról, a Szent István királyról szóló *Segítsd a királyt!* című dráma megszületésének és színpadra állításainak körülményeiről, az *Antigoné* fordításáról, a Nagykállói járás kulturális felemelkedéséért tevékenykedő tanyajáró főiskolásokról, a Hetek költői csoportról, a Lakitelken 1985. október 22-én szervezett Antológia-estről, a Partium Irodalmi Társaságról és sok egyéb ügyről, történetről. Az interjúk felvillantják előttünk a kádári diktatúra évtizedeit, a politikai-hatalmi mechanizmusokat, a cenzúrát, a belügyi szervek mindenkit ellenőrző hálózatát, a vidéki Magyarországot és a kulturális élet működését egy olyan humán értelmiségi életén keresztül, aki a népi-nemzeti ellenzéki csoportosulás egyik fontos és jellegzetes alakja volt. Az anekdotikus hangnemet sem nélkülöző vallomások révén közelebb kerül-hetünk a környezetére erőteljesen ható Ratkó József rokonszenves, színes, karizmatikus személyiségéhez, a melegszívű baráthoz, a mélyen gondol-kodó szellemi emberhez, a közösségéért felelősséget érző művészhez, és megismerhetjük „konkrét emberségének” számos megnyilvánulását, eredményét. Ez a könyvem *A költő a diktatúrában* kiegészítője, „édes-testvére”, amire az Árkossy István grafikusművész tervezte borító és a tipográfia is utal.

*A látható időben* című versében a költő a falusi tóra, a vízzel teli vályogvető gödörre mint visszapillantó tükörre néz. „Jegenyét, eget, vadludat, / távolodó nyarat” lát benne. Könyvemet is ilyen tükörnek tekintem, amelyben az olvasó megláthatja az egyre távolodó múltat, a Ratkó által megélt történelmi és személyes idő hullámzó folyamát, valamint néhány kimerevített pillanatát.

 \*

Köszönöm beszélgetőtársaimnak, hogy elkészíthettem velük az interjúkat. Sajnos négyen, Nagy András László, Antall István, Sánta Áron és Dinnyés József már nem lehetnek velünk, ezért könyvemet a 85 éve született Ratkó József emléke mellett az övékére is ajánlom.

A periodikákban megjelent beszélgetések, valamint „*A látható időben”* kéziratának nyomdai előkészítésében lektorom, Jánosi Zoltán irodalom-történész; édesanyám, Babosi Lászlóné; a költő özvegye, Ratkó Józsefné; a költő leánya, Ratkó Lujza; Buji Ferenc filozófiai író, fordító és Varga Vanda volt segítségemre.

Külön köszönöm Lezsák Sándor író támogatását.

 *Nyíregyháza, 2021. karácsony havában*

 *Babosi László: „A látható időben”*

 *Beszélgetések Ratkó Józsefről*

 *Magyar Napló, FOKUSZ Egyesület*

 *Budapest,2022.*